Πρόταση AΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την αντιπροσώπευση του κυπριακού λαού στο Ευρωπαϊκό Κοινοβούλιο σε περίπτωση διευθέτησης του κυπριακού προβλήματος

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Ένωση τόνισε επανειλημμένως τη σαφή της προτίμηση για την ένταξη μιας επανενωμένης Κύπρου. Μέχρι σήμερα, δεν έχει επιτευχθεί συνολική διευθέτηση του κυπριακού προβλήματος.

Σύμφωνα με το άρθρο 1 παράγραφος 1 του Πρωτοκόλλου αριθ. 10 της Πράξης Προσχώρησης του 2003, η εφαρμογή του κεκτημένου αναστέλλεται στις περιοχές της Κύπρου, στις οποίες η Κυβέρνηση της Κυπριακής Δημοκρατίας δεν ασκεί αποτελεσματικό έλεγχο. Σε περίπτωση διευθέτησης του προβλήματος, το Συμβούλιο αποφασίζει την άρση της αναστολής αυτής σύμφωνα με το άρθρο 1 παράγραφος 2 του Πρωτοκόλλου αριθ. 10. Κατά συνέπεια, η κοινοτική νομοθεσία θα επηρεάσει τους Κυπρίους που ζούν στις προαναφερόμενες περιοχές.

Σύμφωνα με το άρθρο 189 της συνθήκης ΕΚ, το Ευρωπαϊκό Κοινοβούλιο αποτελείται από αντιπροσώπους των λαών των κρατών που έχουν συνενωθεί στην Κοινότητα. Το άρθρο 190 παράγραφος 1 της συνθήκης ΕΚ και το άρθρο 39 παράγραφος 2 του Χάρτη των Θεμελιωδών Δικαιωμάτων της Ευρωπαϊκής Ένωσης ορίζουν ότι τα μέλη του Ευρωπαϊκού Κοινοβουλίου εκλέγονται με άμεση και καθολική ψηφοφορία.

Προκειμένου να διασφαλιστούν η εκπροσώπηση και τα εκλογικά δικαιώματα για όλους τους Κυπρίους, συμπεριλαμβανομένης της τουρκοκυπριακής κοινότητας στην περίπτωση συνολικής διευθέτησης, κρίνεται αναγκαίο να προβλεφθεί ότι η εντολή των αντιπροσώπων του κυπριακού λαού στο Ευρωπαϊκό Κοινοβούλιο θα λήξει πρόωρα και ότι θα διεξαχθούν νέες εκλογές σε ολόκληρη την Κύπρο για την υπόλοιπη κοινοβουλευτική περίοδο του Ευρωπαϊκού Κοινοβουλίου.

Η νομική βάση για την απόφαση του Συμβουλίου είναι το άρθρο 4 του Πρωτοκόλλου αριθ. 10 για την Κύπρο της Πράξης Προσχώρησης του 2003, που παρέχει τη δυνατότητα στο Συμβούλιο, στην περίπτωση που επιτευχθεί διευθέτηση, να αποφασίσει την αναπροσαρμογή των όρων προσχώρησης της Κύπρου στην Ευρωπαϊκή Ένωση σε σχέση με την τουρκοκυπριακή κοινότητα.

Η απόφαση του Συμβουλίου πρέπει να τεθεί σε ισχύ πριν από τη διεξαγωγή των εκλογών του Ευρωπαϊκού Κοινοβουλίου στις 10-13 Ιουνίου 2004.

Πρόταση AΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την αντιπροσώπευση του κυπριακού λαού στο Ευρωπαϊκό Κοινοβούλιο σε περίπτωση διευθέτησης του κυπριακού προβλήματος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

το Πρωτόκολλο αριθ. 10 για την Κύπρο της Πράξης Προσχώρησης του 2003 και ιδίως το άρθρο 4,

την πρόταση της Επιτροπής [1],

[1] ΕΕ C, , p.

Εκτιμώντας τα ακόλουθα:

(1) Το Ευρωπαϊκό Συμβούλιο τόνισε επανειλημμένως τη σαφή του προτίμηση για την ένταξη μιας επανενωμένης Κύπρου. Μέχρι σήμερα, δεν έχει επιτευχθεί συνολική διευθέτηση του κυπριακού προβλήματος και η επανένωση της νήσου.

(2) Εν αναμονή της διευθέτησης, η εφαρμογή του κεκτημένου αναστέλλεται επομένως σύμφωνα με το άρθρο 1 παράγραφος 1 του Πρωτοκόλλου αριθ. 10 στις περιοχές της Κύπρου, στις οποίες η Κυβέρνηση της Κυπριακής Δημοκρατίας δεν ασκεί αποτελεσματικό έλεγχο.

(3) Στην περίπτωση συνολικής διευθέτησης του κυπριακού προβλήματος, το Συμβούλιο αποφασίζει την άρση της αναστολής αυτής σύμφωνα με το άρθρο 1 παράγραφος 2 του Πρωτοκόλλου αριθ. 10. Κατά συνέπεια, το κεκτημένο θα εφαρμοστεί επίσης στις περιοχές της Κύπρου στις οποίες η Κυβέρνηση της Κυπριακής Δημοκρατίας δεν ασκεί επί του παρόντος αποτελεσματικό έλεγχο, και θα επηρεάσει τους Κυπρίους που ζούν στις περιοχές αυτές.

(4) Σύμφωνα με το άρθρο 189 της συνθήκης για την ίδρυση της Ευρωπαϊκής Κοινότητας, το Ευρωπαϊκό Κοινοβούλιο αποτελείται από αντιπροσώπους των λαών των κρατών που έχουν συνενωθεί στην Κοινότητα. Τα μέλη του Ευρωπαϊκού Κοινοβουλίου εκλέγονται με άμεση και καθολική ψηφοφορία σύμφωνα με το άρθρο 190 της συνθήκης για την ίδρυση της Ευρωπαϊκής Κοινότητας, το άρθρο 108 της συνθήκης για την ίδρυση της Ευρωπαϊκής Κοινότητας Ατομικής Ενέργειας και την Πράξη περί της εκλογής των αντιπροσώπων στο Ευρωπαϊκό Κοινοβούλιο με άμεση καθολική ψηφοφορία, η οποία είναι προσαρτημένη στην απόφαση του Συμβουλίου 76/787/ΕΚΑΧ, ΕΟΚ, Ευρατόμ [2], όπως τροποποιήθηκε με την απόφαση του Συμβουλίου 2002/772/ΕΚ, Ευρατόμ [3] (εφεξής «η Πράξη του 1976»).

[2] ΕΕ L 278, της 8.10.1976, σ. 1.

[3] ΕΕ L 283, της 21.10.2002, σ. 1.

(5) Τα μέλη του Ευρωπαϊκού Κοινοβουλίου για την επόμενη θητεία που καλύπτει η περίοδος 2004-2009 θα εκλεγούν στις εκλογές που θα διεξαχθούν στις 10-13 Ιουνίου 2004. Σύμφωνα με το άρθρο 11 της Πράξης Προσχώρησης του 2003, ο αριθμός των αντιπροσώπων που εκλέγονται στην Κύπρο από την αρχή της κοινοβουλευτικής περιόδου 2004-2009 καθορίζεται σε έξι. Ωστόσο, οι εκλογές γι'αυτήν την κοινοβουλευτική περίοδο 2004-2009 δεν θα διεξαχθούν στο τμήμα της Κύπρου στο οποίο αναστέλλεται η εφαρμογή του κεκτημένου.

(6) Προκειμένου να διασφαλιστούν η εκπροσώπηση και τα εκλογικά δικαιώματα για όλους τους Κυπρίους, συμπεριλαμβανομένης της τουρκοκυπριακής κοινότητας σε περίπτωση συνολικής διευθέτησης του προβλήματος, κρίνεται αναγκαίο να προβλεφθεί ότι η εντολή των αντιπροσώπων του κυπριακού λαού στο Ευρωπαϊκό Κοινοβούλιο που θα εκλεγούν τον Ιούνιο του 2004 ή σε μεταγενέστερες εκλογές θα λήξει πρόωρα και ότι θα διεξαχθούν νέες εκλογές σε ολόκληρη την Κύπρο για την υπόλοιπη κοινοβουλευτική περίοδο του Ευρωπαϊκού Κοινοβουλίου.

ΑΠΟΦΑΣΙΖΕΙ:

Άρθρο 1

Σε περίπτωση έναρξης ισχύος μιας συνολικής διευθέτησης του κυπριακού προβλήματος, οι ακόλουθες διατάξεις εφαρμόζονται κατά παρέκκλιση του άρθρου 190 παράγραφος 3 της συνθήκης ΕΚ, καθώς και του άρθρου 5 και του άρθρου 10 παράγραφος 1 και του άρθρου 11 παράγραφος 2 της Πράξης του 1976:

α) Η θητεία των εκλεγομένων αντιπροσώπων του κυπριακού λαού στο Ευρωπαϊκό Κοινοβούλιο λήγει με την έναρξη της πρώτης συνόδου του Ευρωπαϊκού Κοινοβουλίου που λαμβάνει χώρα μετά τις εκλογές που αναφέρονται στο σημείο β).

β) Νέες εκλογές των αντιπροσώπων του κυπριακού λαού στο Ευρωπαϊκό Κοινοβούλιο διεξάγονται σε ολόκληρη την Κύπρο για την υπόλοιπη κοινοβουλευτική περίοδο 2004 - 2009 ή για μεταγενέστερη κοινοβουλευτική περίοδο του Ευρωπαϊκού Κοινοβουλίου την Κυριακή μετά τη λήξη περιόδου τεσσάρων μηνών μετά την έκδοση από το Συμβούλιο, σύμφωνα με το άρθρο 1 παράγραφος 2 του Πρωτοκόλλου αριθ. 10 της Πράξης Προσχώρησης του 2003, της πρώτης απόφασης για την άρση της αναστολής της εφαρμογής του κεκτημένου.

γ) Η θητεία των εκλεγομένων μελών του Ευρωπαϊκού Κοινοβουλίου στις εκλογές που αναφέρονται στο σημείο β) αρχίζει με την έναρξη της πρώτης συνόδου του Ευρωπαϊκού Κοινοβουλίου που λαμβάνει χώρα μετά τις εκλογές που αναφέρονται στο σημείο β) και λήγει με την έναρξη της πρώτης συνόδου του Ευρωπαϊκού Κοινοβουλίου μετά τις επόμενες εκλογές.

Άρθρο 2

Η παρούσα απόφαση αρχίζει να ισχύει την επομένη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο Πρόεδρο